CELEX: 62018CJ0677
Προδικαστική παραπομπή
Κοινό δασμολόγιο
Δασμολογική κατάταξη
Συνδυασμένη Ονοματολογία
Κλάσεις 6212 και 9021
Στηθόδεσμοι μαστεκτομής
Εκτελεστικός κανονισμός (ΕΕ) 2017/1167
Κύρος
Έννοια του όρου “εξαρτήματα”
Καλόπιστη συνεργασία

Η αίτηση προδικαστικής αποφάσεως αφορά το κύρος του εκτελεστικού κανονισμού (ΕΕ) 2017/1167 της Επιτροπής, της 26ης Ιουνίου 2017, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία (
ΕΕ 2017, L 170, σ. 50
).
Η αίτηση αυτή υποβλήθηκε στο πλαίσιο ένδικης διαφοράς μεταξύ της Amoena Ltd και των Commissioners for Her Majesty’s Revenue and Customs (φορολογικής και τελωνειακής αρχής του Ηνωμένου Βασιλείου της Μεγάλης Βρετανίας και της Βόρειας Ιρλανδίας, στο εξής: φορολογική αρχή), σχετικά με τη δασμολογική κατάταξη στηθόδεσμων μαστεκτομής.
Το νομικό πλαίσιο
Η ΣΟ
Η δασμολογική κατάταξη των εμπορευμάτων που εισάγονται στην Ευρωπαϊκή Ένωση διέπεται από τη Συνδυασμένη Ονοματολογία (στο εξής: ΣΟ), η οποία περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (
ΕΕ 1987, L 256, σ. 1
). Στα πραγματικά περιστατικά της υποθέσεως της κύριας δίκης εφαρμογή είχε η ΣΟ κατά τον εν λόγω κανονισμό, όπως αυτός τροποποιήθηκε με τον εκτελεστικό κανονισμό (ΕΕ) 2016/1821 της Επιτροπής, της 6ης Οκτωβρίου 2016 (
ΕΕ 2016, L 294, σ. 1
).
Το πρώτο μέρος της ΣΟ περιλαμβάνει σύνολο προκαταρκτικών διατάξεων. Στο μέρος αυτό, υπό τον τίτλο Ι, ο οποίος περιέχει γενικούς κανόνες, το τμήμα Α, που φέρει τον τίτλο «Γενικοί κανόνες για την ερμηνεία της Συνδυασμένης Ονοματολογίας», ορίζει τα εξής:
«1.
Το κείμενο των τίτλων των τμημάτων, των κεφαλαίων ή των υποκεφαλαίων θεωρείται ότι έχει μόνον ενδεικτική αξία, δεδομένου ότι η κατάταξη καθορίζεται νόμιμα σύμφωνα με το κείμενο των κλάσεων και των σημειώσεων των τμημάτων ή των κεφαλαίων και σύμφωνα με τους παρακάτω κανόνες, εφόσον αυτοί δεν είναι αντίθετοι προς το κείμενο των εν λόγω κλάσεων και σημειώσεων.
[…]
6.
Η κατάταξη των εμπορευμάτων στις διακρίσεις μιας και της αυτής κλάσης καθορίζεται νόμιμα σύμφωνα με το κείμενο των διακρίσεων αυτών και των σημειώσεων των διακρίσεων, καθώς και αναλογικά, σύμφωνα με τους παραπάνω κανόνες, δεδομένου ότι μπορούν να συγκριθούν μόνον οι διακρίσεις του αυτού επιπέδου. Εκτός αντιθέτων διατάξεων, για τους σκοπούς του κανόνα αυτού εφαρμόζονται επίσης οι σημειώσεις των τμημάτων και των κεφαλαίων.»
Το δεύτερο μέρος της ΣΟ, το οποίο φέρει τον τίτλο «Πίνακας δασμών», διαιρείται σε 21 τμήματα. Το τμήμα XI, το οποίο φέρει τον τίτλο «Υφαντικές ύλες και τεχνουργήματα από αυτές τις ύλες», περιλαμβάνει μεταξύ άλλων το κεφάλαιο 62, το οποίο φέρει τον τίτλο «Ενδύματα και συμπληρώματα του ενδύματος, άλλα από τα πλεκτά».
Η κλάση 6212 της ΣΟ, για την οποία ισχύει συντελεστής συμβατικού δασμού ύψους 6,5 %, διαρθρώνεται ως ακολούθως:
Στηθόδεσμοι, κορσέδες χωρίς ελάσματα (λαστέξ), κορσέδες, τιράντες, καλτσοδέτες αντρών και γυναικών και παρόμοια είδη και τα μέρη τους, έστω και πλεκτά:
6212 10
– Στηθόδεσμοι και μπούστα:
6212 10 10
– – Που παρουσιάζονται σε σύνολα συσκευασμένα για τη λιανική πώληση περιέχοντα ένα στηθόδεσμο ή ένα μπούστο και ένα σλιπ
6212 10 90
– – Άλλα
[…]
[…]
Το τμήμα XVIII του δευτέρου μέρους της ΣΟ φέρει τον τίτλο «Όργανα και συσκευές οπτικής, φωτογραφίας ή κινηματογραφίας, μέτρησης, έλεγχου ή ακριβείας. Όργανα και συσκευές ιατροχειρουργικής. Ωρολογοποιία. Μουσικά όργανα. Μέρη και εξαρτήματα αυτών των οργάνων και συσκευών». Το τμήμα αυτό περιλαμβάνει, μεταξύ άλλων, το κεφάλαιο 90, το οποίο φέρει τον τίτλο «Όργανα και συσκευές οπτικής, φωτογραφίας ή κινηματογραφίας, μέτρησης, έλεγχου ή ακριβείας. Όργανα και συσκευές ιατροχειρουργικής. Μέρη και εξαρτήματα αυτών των οργάνων και συσκευών».
Η κλάση 9021 της ΣΟ, η οποία περιλαμβάνει εμπορεύματα τα οποία απαλλάσσονται του συμβατικού δασμού, διαρθρώνεται ως εξής:
Είδη και συσκευές ορθοπεδικής, στα οποία περιλαμβάνονται και οι ιατροχειρουργικές ζώνες και επίδεσμοι και οι πατερίτσες. Νάρθηκες, υποστηρίγματα και άλλα είδη και συσκευές για κατάγματα. Είδη και συσκευές προθέσεως. Συσκευές για τη διευκόλυνση της ακοής στους κουφούς και άλλες συσκευές που κρατιούνται με το χέρι, φέρονται από τα πρόσωπα ή εισάγονται στον ανθρώπινο οργανισμό, με σκοπό την αναπλήρωση μιας έλλειψης ή τη θεραπεία μιας αναπηρίας:
9021 10
– Συσκευές ορθοπεδικής ή για κατάγματα:
9021 10 10
– – Είδη και συσκευές ορθοπεδικής
[…]
[…]

– Είδη και συσκευές προθέσεως οδοντιατρικής:
[…]
[…]

– Άλλα είδη και συσκευές προθέσεως:
9021 31 00
– – Προθέσεις αρθρώσεων
9021 39
– – Άλλα:
9021 39 10
– – – Οφθαλμικές προθέσεις
9021 39 90
– – – Άλλα
[…]
[…]
Η σημείωση 2, στοιχείο βʹ, του κεφαλαίου 90 της ΣΟ προβλέπει τα ακόλουθα:
«2.
Με την επιφύλαξη των διατάξεων της παραπάνω σημείωσης 1, τα μέρη και εξαρτήματα για μηχανές, συσκευές, όργανα ή είδη του κεφαλαίου αυτού κατατάσσονται σύμφωνα με τους ακόλουθους κανόνες:
[…]
β)
όταν αναγνωρίζονται ότι προορίζονται αποκλειστικά ή κύρια για ένα ειδικό είδος μηχανής, οργάνου ή συσκευής ή για περισσότερες μηχανές, όργανα ή συσκευές της ίδιας κλάσης (έστω των κλάσεων 9010, 9013 ή 9031), τα μέρη και εξαρτήματα, άλλα από εκείνα που αναφέρονται στην προηγούμενη παράγραφο, κατατάσσονται στην κλάση που ταιριάζει σ’ αυτό το είδος μηχανής ή μηχανών, οργάνων ή συσκευών·
[…]»
Ο κανονισμός (ΕΕ) 952/2013
Το άρθρο 57 του κανονισμού (ΕΕ) 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (
ΕΕ 2013, L 269, σ. 1
), το οποίο φέρει τον τίτλο «Δασμολογική κατάταξη των εμπορευμάτων», προβλέπει στις παραγράφους 1 και 4 τα εξής:
«1.   Για την εφαρμογή του κοινού δασμολογίου, η δασμολογική κατάταξη των εμπορευμάτων συνίσταται στον προσδιορισμό μιας από τις διακρίσεις ή περαιτέρω υποδιαιρέσεις της [ΣΟ] στην οποία κατατάσσονται τα εν λόγω εμπορεύματα.
[…]
4.   Η [Ευρωπαϊκή] Επιτροπή μπορεί να θεσπίζει μέτρα για τον προσδιορισμό της δασμολογικής κατάταξης των εμπορευμάτων σύμφωνα με τις παραγράφους 1 και 2.»
Με το άρθρο 58, παράγραφος 2, του κανονισμού αυτού, το οποίο φέρει τον τίτλο «Ανάθεση εκτελεστικών αρμοδιοτήτων», διευκρινίζονται τα ακόλουθα:
«Η Επιτροπή θεσπίζει, μέσω εκτελεστικών πράξεων, τα μέτρα που αναφέρονται στο άρθρο 57 παράγραφος 4.
[…]»
Με το άρθρο 285, παράγραφος 1, του ιδίου κανονισμού διευκρινίζονται τα εξής:
«Η Επιτροπή επικουρείται από την επιτροπή τελωνειακού κώδικα. […]»
Ο εκτελεστικός κανονισμός 2017/1167
Προκειμένου να διασφαλισθεί η ομοιόμορφη εφαρμογή της ΣΟ, η Επιτροπή εξέδωσε τον εκτελεστικό κανονισμό 2017/1167 ο οποίος, σύμφωνα με το άρθρο του 3, τέθηκε σε ισχύ την 21η Ιουλίου 2017.
Το άρθρο 1 του κανονισμού αυτού ορίζει τα εξής:
«Τα εμπορεύματα που περιγράφονται στη στήλη 1 του πίνακα που περιλαμβάνεται στο παράρτημα κατατάσσονται στη [ΣΟ] στον κωδικό ΣΟ που αναφέρεται στη στήλη 2 του εν λόγω πίνακα.»
Το παράρτημα του εν λόγω κανονισμού έχει ως ακολούθως:
«Παράρτημα
Περιγραφή των εμπορευμάτων
Κατάταξη
Κωδικός ΣΟ
Αιτιολογία
(1)
(2)
(3)
Πλεκτός στηθόδεσμος (61 % νάιλον, 20 % ελαστάνη, 12 % βαμβάκι, 7 % βισκόζη) με πλατιές ρυθμιζόμενες παραγεμισμένες τιράντες, κεντρικά τοποθετημένες πάνω από τα στήθη, με προσχηματισμένες θήκες και ελαστικότητα στο πίσω μέρος της βάσης.
Υπάρχει κεντητό σχέδιο στις τιράντες και στις θήκες, και διακοσμητικό φιογκάκι στο κέντρο του μπροστινού τμήματος.
Το είδος κλείνει με ρυθμιζόμενο σύστημα αποτελούμενο από άγκιστρα και θηλιές υποδοχής αγκίστρων.
Οι θήκες του στηθόδεσμου έχουν επένδυση με πλαϊνό άνοιγμα που επιτρέπει την εισαγωγή υλικού πλήρωσης για την αύξηση του όγκου του στήθους (για αισθητικούς σκοπούς) ή την εισαγωγή επιθεμάτων στο σχήμα του στήθους σε περίπτωση μαστεκτομής.
Bλέπε εικόνες (*).
6212 10 90
Η κατάταξη καθορίζεται από τους Γενικούς Κανόνες 1 και 6 για την ερμηνεία της [ΣΟ] και από το κείμενο των κωδικών ΣΟ 6212, 6212 10 και 6212 10 90.
Το είδος έχει τα αντικειμενικά χαρακτηριστικά (σχήμα και κατασκευή) στηθόδεσμου που υπάγεται στην κλάση 6212, η οποία περιλαμβάνει στηθόδεσμους κάθε είδους [βλέπε επίσης τις Επεξηγηματικές Σημειώσεις του Εναρμονισμένου Συστήματος για την κλάση 6212, δεύτερη παράγραφος σημείο 1].
Μολονότι το αντικείμενο μπορεί επίσης να φορεθεί από γυναίκες που έχουν υποστεί μαστεκτομή, αποκλείεται η κατάταξη στην κλάση 9021 ως συσκευή ορθοπεδικής ή ως είδος και συσκευή προθέσεως δεδομένου ότι, κατά τη στιγμή της εισαγωγής, τα αντικειμενικά χαρακτηριστικά του προϊόντος είναι εκείνα του στηθόδεσμου της κλάσης 6212 και δεν παρέχεται καμία ένδειξη σχετικά με την τελική χρήση (για αισθητικούς ή για ιατρικούς σκοπούς).
Τα πλαϊνά ανοίγματα δεν καθιστούν τον στηθόδεσμο προϊόν της κλάσης 9021 καθώς χρησιμεύουν τόσο για την εισαγωγή των επιθεμάτων στο σχήμα του στήθους κατόπιν μαστεκτομής όσο και για την εισαγωγή επιθεμάτων για την αύξηση του όγκου του στήθους (για αισθητικούς σκοπούς). Ομοίως, οι πλατιές τιράντες, που είναι τοποθετημένες κεντρικά πάνω από τα στήθη, είναι κοινό χαρακτηριστικό των στηθόδεσμων με μεγαλύτερες θήκες της κλάσης 6212.
Ως εκ τούτου, το είδος πρέπει να καταταχθεί στον κωδικό ΣΟ 6212 10 90 ως στηθόδεσμος.
(*) Η εικόνα έχει αποκλειστικά ενημερωτικό σκοπό.
»
Το ιστορικό της διαφοράς
Η Amoena είναι εταιρία εγκατεστημένη στο Ηνωμένο Βασίλειο, η οποία εισάγει στηθόδεσμους μαστεκτομής και τους διαθέτει στο εμπόριο με την ονομασία «Carmen».
Την 1η Αυγούστου 2017, κατόπιν της εκ μέρους της Amoena εισαγωγής παρτίδας στηθόδεσμων μαστεκτομής, η φορολογική αρχή κατέταξε τα εμπορεύματα αυτά στη διάκριση 62121090 της ΣΟ, σύμφωνα με τον εκτελεστικό κανονισμό 2017/1167, και επέβαλε την καταβολή τελωνειακών δασμών ποσοστού 6,5 %, των οποίων η επιστροφή ζητήθηκε αυθημερόν από την Amoena.
Την 1η Σεπτεμβρίου 2017 η φορολογική αρχή απέρριψε το αίτημα αυτό, απόφαση την οποία η Amoena προσέβαλε ενώπιον του αιτούντος δικαστηρίου. Η Amoena διατείνεται ότι ο εκτελεστικός κανονισμός 2017/1167 είναι ανίσχυρος, διότι ενέχει πρόδηλη πλάνη, υπέρβαση των περιορισμένων εξουσιών που διαθέτει η Επιτροπή, καθόσον περιορίζει παρανόμως το πεδίο εφαρμογής της κλάσεως 9021 της ΣΟ, και παράβαση του άρθρου 4, παράγραφος 3, ΣΕΕ. Η προσφεύγουσα της κύριας δίκης υποστηρίζει επίσης ότι, λαμβανομένων υπόψη του ειδικού σκοπού και των αντικειμενικών χαρακτηριστικών γνωρισμάτων τους, οι στηθόδεσμοι μαστεκτομής πρέπει να χαρακτηρισθούν ως «εξαρτήματα» επιθεμάτων, σύμφωνα με τη σημείωση 2, στοιχείο βʹ, του κεφαλαίου 90 της ΣΟ, και να καταταχθούν στην κλάση 9021, μη υποκείμενοι, ως εκ τούτου, σε υποχρέωση καταβολής τελωνειακών δασμών.
Το αιτούν δικαστήριο μνημονεύει, κατά πρώτον, απόφαση της 13ης Ιουλίου 2016 με την οποία το Supreme Court of the United Kingdom (Ανώτατο Δικαστήριο του Ηνωμένου Βασιλείου) έκρινε ότι οι στηθόδεσμοι μαστεκτομής, όπως οι επίμαχοι στην υπόθεση της κύριας δίκης, πρέπει να κατατάσσονται στην κλάση 9021 της ΣΟ (στο εξής: απόφαση της 13ης Ιουλίου 2016).
Παραπέμποντας στις διαπιστώσεις περί πραγματικών περιστατικών που περιέχονται στην ως άνω απόφαση, το αιτούν δικαστήριο περιγράφει τους επίμαχους στην υπόθεση της κύριας δίκης στηθόδεσμους, χωρίς οι διάδικοι της κύριας δίκης να αμφισβητούν την περιγραφή αυτή, ως στηθόδεσμους μαστεκτομής που προορίζονται να φοριούνται από τις γυναίκες που έχουν υποστεί αφαίρεση του ενός ή των δύο μαστών. Οι στηθόδεσμοι έχουν σχεδιασθεί για να συγκρατούν επιθέματα σε σχήμα στήθους από σιλικόνη και διαθέτουν θήκες αριστερά και δεξιά προκειμένου τα επιθέματα να συγκρατούνται σε σταθερή θέση. Τα άλλα χαρακτηριστικά γνωρίσματα που διακρίνουν τον στηθόδεσμο μαστεκτομής από έναν συνήθη στηθόδεσμο είναι οι φαρδιές ενισχυμένες τιράντες, τοποθετημένες κεντρικά πάνω από κάθε μαστό, οι οποίες συμβάλλουν στη στήριξη του βάρους των επιθεμάτων και καθιστούν δυνατή την αποτροπή ασκήσεως υπέρμετρης πιέσεως η οποία σχετίζεται με προβλήματα του αυχένα και της ωμοπλάτης που αντιμετωπίζουν οι γυναίκες κατόπιν της χειρουργικής επεμβάσεως. Οι στηθόδεσμοι αυτοί είναι επίσης σχεδιασμένοι έτσι ώστε να μην είναι ορατό το επίθεμα στήθους, οπότε έχουν ειδικό κόψιμο και διαφορετικό σχήμα από έναν κλασικό στηθόδεσμο.
Το αιτούν δικαστήριο εκτιμά ότι οι επίμαχοι στην υπόθεση της κύριας δίκης στηθόδεσμοι διακρίνονται, ως εκ τούτου, αντικειμενικώς λόγω του σχεδιασμού τους από τους συνήθεις στηθόδεσμους και ότι η χρήση για την οποία προορίζονται καθίσταται σαφής από τα υλικά χαρακτηριστικά γνωρίσματά τους. Παρατηρεί, εξάλλου, ότι οι επίμαχοι στην υπόθεση της κύριας δίκης στηθόδεσμοι, σε συνδυασμό με τα επιθέματα σε σχήμα στήθους τα οποία αυτοί πρέπει να συγκρατούν και να στηρίζουν, μειώνουν τις ψυχολογικές επιπτώσεις της μαστεκτομής.
Από την απόφαση περί παραπομπής προκύπτει ότι τα ίδια τα επιθέματα σε σχήμα στήθους τα οποία προορίζονται να συγκρατούν και να στηρίζουν οι στηθόδεσμοι αυτοί κατατάσσονται στην κλάση 9021 της ΣΟ ως «είδη και συσκευές προθέσεως».
Το αιτούν δικαστήριο επισημαίνει, κατά δεύτερον, ότι, κατόπιν της αποφάσεως της 13ης Ιουλίου 2016, η Amoena υπέβαλε στη φορολογική αρχή αιτήσεις παροχής δεσμευτικών δασμολογικών πληροφοριών (στο εξής: ΔΔΠ) όσον αφορά τους επίμαχους στην υπόθεση της κύριας δίκης στηθόδεσμους. Αφού απέστειλε γραπτή απόδειξη παραλαβής των αιτήσεων αυτών, η εν λόγω αρχή γνωστοποίησε στην Amoena ότι η έκδοση αποφάσεως περί παροχής των ΔΔΠ όσον αφορά τα επίμαχα εμπορεύματα είχε ανασταλεί εν αναμονή της εξετάσεως της κατατάξεως των εμπορευμάτων από την επιτροπή τελωνειακού κώδικα (στο εξής: ΕΤΚ) ενόψει ενδεχόμενης εκδόσεως κανονισμού περί κατατάξεως.
Από τις 17 έως τις 19 Οκτωβρίου 2016 διεξήχθησαν συσκέψεις της ΕΤΚ με τη συμμετοχή της Επιτροπής και πολλών κρατών μελών, μεταξύ αυτών και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, στο πλαίσιο των οποίων ο εκπρόσωπος του εν λόγω κράτους μέλους παρέσχε διευκρινίσεις ως προς την απόφαση της 13ης Ιουλίου 2016 και το σκεπτικό του Supreme Court of the United Kingdom (Ανωτάτου Δικαστηρίου του Ηνωμένου Βασιλείου) που είχαν ως αποτέλεσμα την κατάταξη των επίμαχων στην υπόθεση της κύριας δίκης στηθόδεσμων στην κλάση 9021 της ΣΟ ως εξαρτημάτων των επιθεμάτων σε σχήμα στήθους.
Κατά το αιτούν δικαστήριο, από τα πρακτικά των συσκέψεων προκύπτει, πρώτον, ότι πλείονα κράτη μέλη είχαν εκδώσει αποφάσεις περί παροχής ΔΔΠ υπέρ της κατατάξεως των προϊόντων αυτού του είδους στην κλάση 6212 της ΣΟ, δεύτερον, ότι η μεγάλη πλειονότητα των κρατών μελών των οποίων εκπρόσωποι παρέστησαν στις συσκέψεις υποστήριξαν την άποψη ότι ο στηθόδεσμος μαστεκτομής δεν έχει χαρακτηριστικά γνωρίσματα που να τον διαφοροποιούν ουσιωδώς από στηθόδεσμο που εμπίπτει στην κλάση 6212 της ΣΟ και, τρίτον, ότι έπρεπε, λόγω της αποφάσεως της 13ης Ιουλίου 2016 και προκειμένου να διασφαλισθεί ενιαία δασμολογική κατάταξη, να συνταχθεί σχέδιο κανονισμού για να υποβληθεί προς συζήτηση κατά την επόμενη συνεδρίαση της ΕΤΚ.
Η ΕΤΚ συνεδρίασε εκ νέου από τις 19 έως τις 21 Δεκεμβρίου 2016, στο πλαίσιο δε της συνεδριάσεως αυτής το Ηνωμένο Βασίλειο προσκόμισε συμπληρωματικά στοιχεία σχετικά με τη διαδικασία που κατέληξε στην έκδοση της αποφάσεως της 13ης Ιουλίου 2016. Από τα πρακτικά της συνεδριάσεως αυτής προκύπτει ότι η εν λόγω απόφαση κρίθηκε ότι αντιβαίνει προς την πρακτική ως προς την κατάταξη που ακολουθείται σε άλλα κράτη μέλη, βάσει της οποίας στηθόδεσμοι όπως οι επίμαχοι στην υπόθεση της κύριας δίκης εμπίπτουν στην κλάση 6212 της ΣΟ λόγω των αντικειμενικών χαρακτηριστικών τους.
Κατά τη συνεδρίαση της ΕΤΚ που πραγματοποιήθηκε από τις 3 έως τις 5 Μαΐου 2017, σχέδιο κανονισμού περί της κατατάξεως εμπορευμάτων όπως οι επίμαχοι στην υπόθεση της κύριας δίκης στηθόδεσμοι υποβλήθηκε σε ψηφοφορία μεταξύ των κρατών μελών. 27 κράτη μέλη υπερψήφισαν την κατάταξη των εμπορευμάτων αυτών στη διάκριση 62121090 της ΣΟ, ενώ μόνον το Ηνωμένο Βασίλειο καταψήφισε την κατάταξη αυτή.
Στις 26 Ιουνίου 2017 η Επιτροπή εξέδωσε τον εκτελεστικό κανονισμό 2017/1167.
Κρίνοντας εύλογα τα επιχειρήματα που προέβαλε η Amoena, το First-tier Tribunal (Tax Chamber) [πρωτοδικείο διοικητικών διαφορών (φορολογικό τμήμα), Ηνωμένο Βασίλειο] αποφάσισε να αναστείλει την ενώπιόν του διαδικασία και να υποβάλει στο Δικαστήριο τα ακόλουθα προδικαστικά ερωτήματα:
«1)
Υπέπεσαν η ΕΤΚ και/ή η Επιτροπή σε πρόδηλο σφάλμα κατατάσσοντας τους στηθόδεσμους μαστεκτομής:
α)
στο κεφάλαιο 62 της [ΣΟ] και στη δασμολογική κλάση 6212, στην οποία υπάγονται συγκεκριμένα οι “στηθόδεσμοι”, και στον κωδικό ΣΟ 62121090
αντί να τους κατατάξει
β)
στο κεφάλαιο 90, τη δασμολογική κλάση 9021 και τον κωδικό ΣΟ 90211010, ως εξαρτήματα ειδών και συσκευών προθέσεως κατά την έννοια της σημειώσεως 2, στοιχείο βʹ, του κεφαλαίου 90 της ΣΟ;
2)
Περιορίζει παρανόμως ο [εκτελεστικός κανονισμός 2017/1167] το πεδίο εφαρμογής της δασμολογικής κλάσεως 9021 περί ειδών και συσκευών προθέσεως και της σημειώσεως 2, στοιχείο βʹ, του κεφαλαίου 90 της ΣΟ, με αποτέλεσμα να έχει εκδοθεί καθ’ υπέρβαση των εξουσιών της [Επιτροπής];
3)
Συνιστά η έκδοση του [εκτελεστικού κανονισμού 2017/1167] παραβίαση της αρχής της καλόπιστης συνεργασίας που κατοχυρώνεται με το άρθρο 4, παράγραφος 3, [ΣΕΕ], δεδομένου ότι:
α)
η [Επιτροπή] οφείλει να σέβεται τις αποφάσεις των εθνικών δικαστηρίων, αλλά πρέπει επίσης να μεριμνά για την ομοιόμορφη (και ορθή) εφαρμογή του τελωνειακού κώδικα [που θεσπίσθηκε με τον κανονισμό 952/2013] και της ΣΟ,
β)
το Supreme Court [of the United Kingdom (Ανώτατο Δικαστήριο του Ηνωμένου Βασιλείου)] αποφάνθηκε ομοφώνως ότι οι στηθόδεσμοι μαστεκτομής πρέπει να καταταγούν στο κεφάλαιο 90 της ΣΟ και στη δασμολογική κλάση 9021, και
γ)
η απόφαση του Supreme Court [of the United Kingdom (Ανωτάτου Δικαστηρίου του Ηνωμένου Βασιλείου)] περιήλθε σε γνώση της [Επιτροπής], η οποία την κοινοποίησε σε άπαντα τα κράτη μέλη της Ένωσης, συνοδευόμενη από σύνοψη του σκεπτικού της;»
Επί των προδικαστικών ερωτημάτων
Με τα ερωτήματά του, τα οποία πρέπει να εξετασθούν από κοινού, το αιτούν δικαστήριο ζητεί, κατ’ ουσίαν, από το Δικαστήριο να αποφανθεί επί του κύρους του εκτελεστικού κανονισμού 2017/1167 λαμβανομένων υπόψη, αφενός, της κατατάξεως των εμπορευμάτων τα οποία διαλαμβάνονται στη στήλη 1 του πίνακα του παραρτήματός του στην κλάση 6212 της ΣΟ και όχι στην κλάση 9021 της ΣΟ, και, αφετέρου, της αρχής της καλόπιστης συνεργασίας κατά το άρθρο 4, παράγραφος 3, ΣΕΕ.
Υπενθυμίζεται, καταρχάς, ότι, κατά πάγια νομολογία, ένας κανονισμός περί δασμολογικής κατατάξεως έχει γενική ισχύ, καθόσον δεν εφαρμόζεται μόνο στην περίπτωση συγκεκριμένης επιχειρήσεως, αλλά επί όλων των προϊόντων που είναι πανομοιότυπα με εκείνο που εξέτασε η ΕΤΚ. Προκειμένου να καθορισθεί, στο πλαίσιο της ερμηνείας κανονισμού περί δασμολογικής κατατάξεως, το πεδίο εφαρμογής του κανονισμού αυτού πρέπει να ληφθεί υπόψη, μεταξύ άλλων, η αιτιολογία του (απόφαση της 13ης Σεπτεμβρίου 2018, Vision Research Europe,
C‑372/17
,
EU:C:2018:708
, σκέψη
και εκεί μνημονευόμενη νομολογία).
Επιπλέον, μολονότι ένας κανονισμός περί κατατάξεως δεν έχει απευθείας εφαρμογή επί προϊόντων τα οποία δεν είναι πανομοιότυπα, αλλά απλώς ανάλογα με το προϊόν που αφορά ο κανονισμός, ο τελευταίος έχει κατ’ αναλογίαν εφαρμογή στα προϊόντα αυτά. Συναφώς, αρκεί τα προς κατάταξη προϊόντα και εκείνα τα οποία αφορά ο κανονισμός περί δασμολογικής κατατάξεως να είναι αρκούντως παρόμοια (απόφαση της 13ης Σεπτεμβρίου 2018, Vision Research Europe,
C‑372/17
,
EU:C:2018:708
, σκέψη
).
Κατά την περιγραφή που παρατίθεται στη στήλη 1 του πίνακα του παραρτήματος του εκτελεστικού κανονισμού 2017/1167, ο κανονισμός αυτός αφορά:
«[π]λεκτό στηθόδεσμο […] με πλατιές ρυθμιζόμενες παραγεμισμένες τιράντες, κεντρικά τοποθετημένες πάνω από τα στήθη, με προσχηματισμένες θήκες και ελαστικότητα στο πίσω μέρος της βάσης. Υπάρχει κεντητό σχέδιο στις τιράντες και στις θήκες, και διακοσμητικό φιογκάκι στο κέντρο του μπροστινού τμήματος. Το είδος κλείνει με ρυθμιζόμενο σύστημα αποτελούμενο από άγκιστρα και θηλιές υποδοχής αγκίστρων. Οι θήκες του στηθόδεσμου έχουν επένδυση με πλαϊνό άνοιγμα που επιτρέπει την εισαγωγή υλικού πλήρωσης για την αύξηση του όγκου του στήθους (για αισθητικούς σκοπούς) ή την εισαγωγή επιθεμάτων στο σχήμα του στήθους σε περίπτωση μαστεκτομής.»
Εν προκειμένω, από την περιγραφή των επίμαχων στην υπόθεση της κύριας δίκης στηθόδεσμων, την οποία παρέσχε το αιτούν δικαστήριο και η οποία παρατίθεται στη σκέψη 20 της παρούσας αποφάσεως, προκύπτει ότι πρόκειται για στηθόδεσμους μαστεκτομής που είναι ειδικά σχεδιασμένοι προκειμένου να συγκρατούν επιθέματα σε σχήμα στήθους και διαθέτουν πλαϊνές θήκες ώστε να διατηρούν τα επιθέματα στην επιθυμητή θέση. Χαρακτηριστικό γνώρισμά τους είναι, ιδίως, οι πλατιές ρυθμιζόμενες παραγεμισμένες τιράντες, κεντρικά τοποθετημένες πάνω από τα στήθη.
Ως εκ τούτου, λαμβανομένων υπόψη των ως άνω χαρακτηριστικών γνωρισμάτων και αντικειμενικών ιδιοτήτων, οι επίμαχοι στην υπόθεση της κύριας δίκης στηθόδεσμοι είναι πανομοιότυποι με τα εμπορεύματα που διαλαμβάνονται στο παράρτημα του εκτελεστικού κανονισμού 2017/1167, ή, τουλάχιστον, αρκούντως ανάλογοι με αυτούς ώστε ο εν λόγω κανονισμός να τυγχάνει εφαρμογής στην περίπτωσή τους κατ’ αναλογία.
Καθόσον ο εκτελεστικός κανονισμός 2017/1167 τυγχάνει εφαρμογής στην περίπτωση των επίμαχων στην υπόθεση της κύριας δίκης στηθόδεσμων, πρέπει να εξετασθεί το κύρος του με γνώμονα, αφενός, τη ΣΟ και, αφετέρου, την αρχή της καλόπιστης συνεργασίας κατά το άρθρο 4, παράγραφος 3, ΣΕΕ.
Επί του κύρους του εκτελεστικού κανονισμού 2017/1167 με γνώμονα τη ΣΟ
Το Δικαστήριο έχει κατ’ επανάληψη αποφανθεί ότι το Ευρωπαϊκό Κοινοβούλιο και το Συμβούλιο της Ευρωπαϊκής Ένωσης έχουν παράσχει στην Επιτροπή, η οποία ενεργεί σε συνεργασία με τους τελωνειακούς πραγματογνώμονες των κρατών μελών, ευρεία διακριτική ευχέρεια για τον προσδιορισμό του περιεχομένου των δασμολογικών κλάσεων που λαμβάνονται υπόψη για την κατάταξη συγκεκριμένου εμπορεύματος. Ωστόσο, η εξουσία της Επιτροπής να θεσπίζει τα μέτρα που προβλέπονται στο άρθρο 57, παράγραφος 4, του κανονισμού 952/2013 δεν της επιτρέπει να τροποποιεί ούτε το περιεχόμενο ούτε το πεδίο εφαρμογής των δασμολογικών κλάσεων [πρβλ. αποφάσεις της 22ας Μαρτίου 2017, GROFA κ.λπ.,
C‑435/15 και C‑666/15
,
EU:C:2017:232
, σκέψη
, και της 22ας Φεβρουαρίου 2018, Kubota (UK) και EP Barrus,
C‑545/16
,
EU:C:2018:101
, σκέψη
].
Πρέπει, επομένως, να εξετασθεί αν η Επιτροπή, κατατάσσοντας τα εμπορεύματα τα οποία διαλαμβάνονται στη στήλη 1 του πίνακα του παραρτήματος του εκτελεστικού κανονισμού 2017/1167 στην κλάση 6212 της ΣΟ και όχι στην κλάση 9021 της ΣΟ, τροποποίησε το περιεχόμενο ή το πεδίο εφαρμογής των δύο αυτών δασμολογικών κλάσεων.
Υπενθυμίζεται συναφώς ότι, βάσει του γενικού κανόνα 1 για την ερμηνεία της ΣΟ, η δασμολογική κατάταξη των εμπορευμάτων στις διακρίσεις μιας και της αυτής κλάσης καθορίζεται καταρχήν κατά νόμον σύμφωνα με το κείμενο των κλάσεων και των σημειώσεων των τμημάτων ή των κεφαλαίων. Βάσει του γενικού κανόνα 6 για την ερμηνεία της ΣΟ, η κατάταξη των εμπορευμάτων στις διακρίσεις ορισμένης κλάσεως καθορίζεται κατά νόμον σύμφωνα με το κείμενο των διακρίσεων αυτών και των σημειώσεων των διακρίσεων.
Κατά πάγια νομολογία του Δικαστηρίου, χάριν της ασφαλείας δικαίου και προς διευκόλυνση των ελέγχων, το καθοριστικής σημασίας κριτήριο για τη δασμολογική κατάταξη των εμπορευμάτων πρέπει να αναζητείται, εν γένει, στα αντικειμενικά χαρακτηριστικά γνωρίσματά τους και στις αντικειμενικές ιδιότητές τους, όπως ορίζονται στο κείμενο της κλάσεως της ΣΟ και των σημειώσεων των τμημάτων ή των κεφαλαίων (απόφαση της 15ης Μαΐου 2019, Korado,
C‑306/18
,
EU:C:2019:414
, σκέψη
και εκεί μνημονευόμενη νομολογία).
Αυτά τα αντικειμενικά χαρακτηριστικά γνωρίσματα και αυτές οι αντικειμενικές ιδιότητες των προϊόντων πρέπει να μπορούν να εξακριβώνονται κατά τη στιγμή του εκτελωνισμού (απόφαση της 22ας Φεβρουαρίου 2018, SAKSA,
C‑185/17
,
EU:C:2018:108
, σκέψη
και εκεί μνημονευόμενη νομολογία).
Υπενθυμίζεται συναφώς ότι το κεφάλαιο 62 της ΣΟ περιλαμβάνει την κλάση 6212, η οποία φέρει τον τίτλο «Στηθόδεσμοι, κορσέδες χωρίς ελάσματα (λαστέξ), κορσέδες, τιράντες, καλτσοδέτες αντρών και γυναικών και παρόμοια είδη και τα μέρη τους, έστω και πλεκτά». Η διάκριση 621210 φέρει τον τίτλο «Στηθόδεσμοι και μπούστα». Το κείμενο της διακρίσεως 62121090 αφορά στηθόδεσμους και μπούστα «άλλα» από εκείνα «[π]ου παρουσιάζονται σε σύνολα συσκευασμένα για τη λιανική πώληση περιέχοντα ένα στηθόδεσμο ή ένα μπούστο και ένα σλιπ».
Επομένως, βάσει της περιγραφής που παρατίθεται στη στήλη 1 του πίνακα του παραρτήματος του εκτελεστικού κανονισμού 2017/1167 και περιλαμβάνει τα αντικειμενικά χαρακτηριστικά γνωρίσματα και τις αντικειμενικές ιδιότητες του εμπορεύματος το οποίο αφορά ο κανονισμός αυτός, η Επιτροπή έκρινε ότι, κατ’ εφαρμογήν των γενικών κανόνων 1 και 6 για την ερμηνεία της ΣΟ, όπως εκτίθεται στην αιτιολογία που διαλαμβάνεται στη στήλη 3 του πίνακα του παραρτήματος του εν λόγω κανονισμού, το εμπόρευμα αυτό «έχει τα αντικειμενικά χαρακτηριστικά (σχήμα και κατασκευή) στηθόδεσμου που υπάγεται στην κλάση 6212 [της ΣΟ]».
Επισημαίνεται συναφώς ότι ο προορισμός του προϊόντος μπορεί μεν να αποτελεί αντικειμενικό κριτήριο κατατάξεως, τούτο όμως ισχύει μόνον εφόσον ο προορισμός αυτός είναι συμφυής με το προϊόν, ο δε συμφυής χαρακτήρας πρέπει να μπορεί να εκτιμηθεί με γνώμονα τα αντικειμενικά χαρακτηριστικά και τις αντικειμενικές ιδιότητες του προϊόντος (πρβλ. απόφαση της 15ης Μαΐου 2019, Korado,
C‑306/18
,
EU:C:2019:414
, σκέψη
και εκεί μνημονευόμενη νομολογία). Ωστόσο, ακόμη και αν γίνει δεκτό ότι οι στηθόδεσμοι τους οποίους αφορά ο εκτελεστικός κανονισμός 2017/1167 προορίζονται, όπως υποστηρίζει η Amoena, αποκλειστικώς ή, τουλάχιστον, κυρίως για γυναίκες που έχουν υποβληθεί σε χειρουργική επέμβαση αφαιρέσεως του ενός ή και των δύο μαστών, παρέχοντάς τους τη δυνατότητα τοποθετήσεως επιθέματος στο σχήμα του στήθους, ο προορισμός αυτός δεν δύναται να αναιρέσει τη διαπίστωση που εκτέθηκε στην προηγούμενη σκέψη της παρούσας αποφάσεως.
Πράγματι, ο προορισμός αυτός δεν είναι συμφυής με τα ως άνω εμπορεύματα, δεδομένου ότι τα αντικειμενικά χαρακτηριστικά γνωρίσματα και οι αντικειμενικές ιδιότητές τους δεν δύνανται να αποκλείσουν τη χρήση τους ως συνήθους στηθόδεσμου ή να επιβάλουν την αποκλειστική χρήση τους μαζί με επίθεμα σε σχήμα στήθους. Μολονότι οι στηθόδεσμοι τους οποίους αφορά ο εκτελεστικός κανονισμός 2017/1167 έχουν ιδιαίτερα πλατιές τιράντες, κεντρικά τοποθετημένες πάνω από τα στήθη, καθώς και πλαϊνά ανοίγματα, από την αιτιολογία που παρατίθεται στη στήλη 3 του πίνακα του παραρτήματος του κανονισμού αυτού προκύπτει, χωρίς τούτο να αμφισβητείται από την Amoena, ότι ο ειδικός τρόπος με τον οποίο έχουν τοποθετηθεί οι τιράντες αποτελεί κοινό χαρακτηριστικό γνώρισμα των στηθόδεσμων με μεγαλύτερες θήκες και ότι τα εν λόγω πλαϊνά ανοίγματα μπορούν να χρησιμεύουν και για την εισαγωγή υλικού πλήρωσης με σκοπό την αύξηση του όγκου του στήθους για αισθητικούς σκοπούς.
Ως εκ τούτου, η Επιτροπή ορθώς εκτίμησε, όπως προκύπτει από τη στήλη 3 του πίνακα που παρατίθεται στο παράρτημα του εκτελεστικού κανονισμού 2017/1167, ότι, «κατά τη στιγμή της εισαγωγής, τα αντικειμενικά χαρακτηριστικά του προϊόντος […] δεν παρέχ[ουν] καμία ένδειξη σχετικά με την τελική χρήση (για αισθητικούς ή για ιατρικούς σκοπούς)».
Λαμβανομένων υπόψη των προεκτεθέντων, η κατάταξη των διαλαμβανομένων στο παράρτημα του κανονισμού 2017/1167 εμπορευμάτων στην κλάση 6212 της ΣΟ, ειδικότερα δε στη διάκριση 62121090 της θέσεως αυτής, είναι δικαιολογημένη και, κατά συνέπεια, δεν προκύπτει ότι η Επιτροπή, προβαίνοντας στην κατάταξη αυτή, τροποποίησε το περιεχόμενο ή το πεδίο εφαρμογής της εν λόγω κλάσεως 6212 της ΣΟ.
Τη διαπίστωση αυτή δεν κλονίζουν τα επιχειρήματα τα οποία προέβαλε η Amoena, όπως εκτίθενται στην απόφαση περί παραπομπής, υπέρ της κατατάξεως των επίμαχων στην υπόθεση της κύριας δίκης στηθόδεσμων στην κλάση 9021 της ΣΟ ως «εξαρτημάτων» επιθεμάτων στο σχήμα του στήθους, κατά τα κριθέντα από το Supreme Court of the United Kingdom (Ανώτατο Δικαστήριο του Ηνωμένου Βασιλείου) με την απόφαση της 13ης Ιουλίου 2016.
Συναφώς, από τη δικογραφία που έχει στη διάθεσή του το Δικαστήριο προκύπτει ότι δεν αμφισβητείται ότι τα επιθέματα στο σχήμα του στήθους τα οποία μπορούν να τοποθετηθούν εντός των επίμαχων στην υπόθεση της κύριας δίκης στηθόδεσμων εμπίπτουν τα ίδια στην κλάση 9021 της ΣΟ ως «είδη και συσκευές προθέσεως».
Βάσει της σημειώσεως 2, στοιχείο βʹ, του κεφαλαίου 90 της ΣΟ, οσάκις μπορούν να αναγνωρισθούν ως προοριζόμενα αποκλειστικώς ή κυρίως για ένα ειδικό είδος μηχανής, οργάνου ή συσκευής ή για περισσότερες μηχανές, όργανα ή συσκευές της ίδιας κλάσεως του κεφαλαίου αυτού, τα μέρη και εξαρτήματα κατατάσσονται στην κλάση που προσιδιάζει σε αυτό το είδος μηχανής, οργάνου ή συσκευής ή σε αυτές τις περισσότερες μηχανές, όργανα ή συσκευές.
Από τη νομολογία του Δικαστηρίου προκύπτει ότι ο όρος «εξαρτήματα», κατά την έννοια του κεφαλαίου 90 της ΣΟ, προϋποθέτει την ύπαρξη ενός αντικαταστατού αντικειμένου εξοπλισμού που καθιστά δυνατή την προσαρμογή μιας συσκευής σε συγκεκριμένη εργασία ή της προσδίδει πρόσθετες δυνατότητες ή, ακόμη, την καθιστά ικανή να εξασφαλίσει την εκτέλεση ειδικού έργου σε συνδυασμό με την κύρια λειτουργία της (πρβλ. αποφάσεις της 16ης Ιουνίου 2011, Unomedical,
C‑152/10
,
EU:C:2011:402
, σκέψη
, και της 4ης Μαρτίου 2015, Oliver Medical,
C‑547/13
,
EU:C:2015:139
, σκέψη
).
Εν προκειμένω, επιβάλλεται η διαπίστωση ότι τα εμπορεύματα που διαλαμβάνονται στο παράρτημα του εκτελεστικού κανονισμού 2017/1167 δεν μπορούν να χαρακτηρισθούν ως «εξαρτήματα», κατά την έννοια του κεφαλαίου 90 της ΣΟ, των επιθεμάτων σε σχήμα στήθους.
Πράγματι, οι στηθόδεσμοι αυτοί δεν καθιστούν δυνατή την προσαρμογή των επιθεμάτων στο σχήμα του στήθους σε συγκεκριμένη εργασία, δεν τους προσδίδουν πρόσθετες δυνατότητες χρήσεως ούτε τα καθιστούν ικανά να εξασφαλίσουν την εκτέλεση ειδικού έργου σε συνδυασμό με την κύρια λειτουργία τους, καθόσον δεν προσθέτουν κάποιο επιπλέον στοιχείο στη λειτουργία αυτή ούτε βελτιώνουν τις εγγενείς επιδόσεις των εν λόγω επιθεμάτων. Ως εκ τούτου, μολονότι βεβαίως δύνανται, σύμφωνα με τα στοιχεία που περιέχονται στην απόφαση περί παραπομπής, να συγκρατούν στη θέση τους τα επιθέματα σε σχήμα στήθους, χάρη στα πλαϊνά ανοίγματά τους, δεν καθιστούν εντούτοις ικανά τα επιθέματα αυτά να επιτελούν λειτουργία διαφορετική από εκείνη για την οποία προορίζονται και η οποία συνίσταται στην αντικατάσταση του συνόλου ή μέρους του μαστού ή των μαστών που αφαιρέθηκαν με χειρουργική επέμβαση.
Λαμβανομένων υπόψη των προεκτεθέντων, πρέπει να γίνει δεκτό ότι η Επιτροπή, κατατάσσοντας τα εμπορεύματα τα οποία διαλαμβάνονται στη στήλη 1 του πίνακα του παραρτήματος του εκτελεστικού κανονισμού 2017/1167 στην κλάση 6212 της ΣΟ και όχι στην κλάση 9021 της ΣΟ, δεν τροποποίησε το περιεχόμενο ή το πεδίο εφαρμογής των δύο αυτών δασμολογικών κλάσεων.
Επί του κύρους του εκτελεστικού κανονισμού 2017/1167 με γνώμονα την αρχή της καλόπιστης συνεργασίας κατά το άρθρο 4, παράγραφος 3, ΣΕΕ
Υπενθυμίζεται ότι η αρχή της καλόπιστης συνεργασίας δεν επιβάλλει απλώς στα κράτη μέλη την υποχρέωση να λαμβάνουν όλα τα κατάλληλα μέτρα για τη διασφάλιση της εφαρμογής και της αποτελεσματικότητας του δικαίου της Ένωσης, αλλά επιβάλλει επιπλέον στα θεσμικά όργανα της Ένωσης αμοιβαίες υποχρεώσεις καλόπιστης συνεργασίας με τα κράτη μέλη (απόφαση της 4ης Σεπτεμβρίου 2014, Ισπανία κατά Επιτροπής,
C‑192/13 P
,
EU:C:2014:2156
, σκέψη
).
Ως εκ τούτου, κατά τη νομολογία του Δικαστηρίου, βάσει της αρχής της καλόπιστης συνεργασίας είναι δυνατή, σε ορισμένες περιπτώσεις, η επιβολή στην Επιτροπή υποχρεώσεων διαδικαστικού χαρακτήρα κατά την κατάρτιση νομικής πράξεως, ιδίως καθόσον η Επιτροπή ενδέχεται να υποχρεούται να λαμβάνει υπόψη και να εξετάζει τα επιχειρήματα που προβάλλει ενώπιόν της κράτος μέλος κατά της πράξεως αυτής (πρβλ. αποφάσεις της 20ής Σεπτεμβρίου 2001, Βέλγιο κατά Επιτροπής,
C‑263/98
,
EU:C:2001:455
, σκέψεις
έως
, και της 6ης Νοεμβρίου 2018, Scuola Elementare Maria Montessori κατά Επιτροπής, Επιτροπή κατά Scuola Elementare Maria Montessori και Επιτροπή κατά Ferracci,
C‑622/16 P έως C‑624/16 P
,
EU:C:2018:873
, σκέψη
).
Εν προκειμένω, ωστόσο, ουδόλως τεκμηριώνεται ότι η Επιτροπή δεν εκπλήρωσε τις διαδικαστικές υποχρεώσεις που υπείχε κατά το στάδιο της καταρτίσεως του εκτελεστικού κανονισμού 2017/1167. Πράγματι, από την απόφαση περί παραπομπής και από τις παρατηρήσεις που υπέβαλαν στο Δικαστήριο το Ηνωμένο Βασίλειο και η Επιτροπή προκύπτει ότι, στο πλαίσιο των συνεδριάσεων της ΕΤΚ τον Οκτώβριο και τον Δεκέμβριο του 2016, οι οποίες προηγήθηκαν της εκδόσεως του εκτελεστικού κανονισμού αυτού, η απόφαση της 13ης Ιουλίου 2016 γνωστοποιήθηκε τόσο στην Επιτροπή όσο και στα κράτη μέλη, ότι το Ηνωμένο Βασίλειο είχε τη δυνατότητα να παράσχει διευκρινίσεις ως προς το σκεπτικό της αποφάσεως αυτής, καθώς και ως προς τα πραγματικά περιστατικά της υποθέσεως επί της οποίας εκδόθηκε η απόφαση, καθώς και ότι υπήρξε συναφώς ανταλλαγή απόψεων. Συνεπώς, δεν μπορεί να υποστηριχθεί ότι η Επιτροπή δεν εξέτασε και δεν έλαβε υπόψη τη θέση που υποστήριζε το Ηνωμένο Βασίλειο πριν από την έκδοση του εκτελεστικού κανονισμού 2017/1167.
Πρέπει, επίσης, να επισημανθεί ότι, κατά την έκδοση κανονισμού περί δασμολογικής κατατάξεως, η Επιτροπή δεν μπορεί να δεσμεύεται από απόφαση δικαστηρίου κράτους μέλους, έστω και ανωτάτου. Πράγματι, κατά πάγια νομολογία, τέτοιος κανονισμός εκδίδεται από την Επιτροπή, κατόπιν γνωμοδοτήσεως της ΕΤΚ, οσάκις η κατάταξη συγκεκριμένου προϊόντος στη ΣΟ μπορεί να δημιουργήσει δυσχέρειες ή να αποτελέσει αντικείμενο αμφισβητήσεων (αποφάσεις της 26ης Απριλίου 2017, Stryker EMEA Supply Chain Services,
C‑51/16
,
EU:C:2017:298
, σκέψη
, και της 15ης Μαΐου 2019, Korado,
C‑306/18
,
EU:C:2019:414
, σκέψη
), επισημαίνεται δε ότι τέτοια κατάσταση ανασφάλειας δικαίου υφίσταται ιδίως σε περίπτωση νομολογιακών ή διοικητικών αποκλίσεων μεταξύ των κρατών μελών όσον αφορά τη δασμολογική κατάταξη του ιδίου εμπορεύματος.
Τούτο συνέβαινε, όμως, κατόπιν της εκδόσεως της αποφάσεως της 13ης Ιουλίου 2016, δεδομένου ότι από τη δικογραφία που έχει στη διάθεσή του το Δικαστήριο προκύπτει ότι η δασμολογική κατάταξη των επίμαχων στην υπόθεση της κύριας δίκης στηθόδεσμων την οποία αποφάσισε το Supreme Court of the United Kingdom (Ανώτατο Δικαστήριο του Ηνωμένου Βασιλείου) αντέβαινε προς εκείνη που προέκριναν οι τελωνειακές αρχές άλλων κρατών μελών κατά την παροχή ΔΔΠ.
Υπενθυμίζεται συναφώς ότι, κατά τη νομολογία του Δικαστηρίου, το γεγονός ότι οι τελωνειακές αρχές άλλου κράτους μέλους χορήγησαν σε τρίτο, ως προς τη διαφορά που εκκρεμεί ενώπιον εθνικού δικαστηρίου του οποίου οι αποφάσεις δεν είναι δεκτικές ένδικης προσφυγής εσωτερικού δικαίου, ΔΔΠ για συγκεκριμένο εμπόρευμα από την οποία προκύπτει διαφορετική ερμηνεία των κλάσεων της ΣΟ από εκείνην που δέχεται το εν λόγω δικαστήριο για παρόμοιο προϊόν στο πλαίσιο της ενώπιόν του διαφοράς, πρέπει βεβαίως να καθιστά το δικαστήριο αυτό ιδιαιτέρως προσεκτικό κατά την εκτίμηση της ενδεχόμενης απουσίας εύλογης αμφιβολίας ως προς την ορθή εφαρμογή της ΣΟ [πρβλ. αποφάσεις της 15ης Σεπτεμβρίου 2005, Intermodal Transports,
C‑495/03
,
EU:C:2005:552
, σκέψεις
και
, και της 7ης Απριλίου 2011, Sony Supply Chain Solutions (Europe),
C‑153/10
,
EU:C:2011:224
, σκέψη
].
Λαμβανομένων υπόψη των προεκτεθέντων, διαπιστώνεται ότι από κανένα στοιχείο που υποβλήθηκε στην κρίση του Δικαστηρίου δεν μπορεί να συναχθεί ότι η Επιτροπή, εκδίδοντας τον εκτελεστικό κανονισμό 2017/1167, παραβίασε την αρχή της καλόπιστης συνεργασίας κατά το άρθρο 4, παράγραφος 3, ΣΕΕ.
Ως εκ τούτου, στα υποβληθέντα ερωτήματα πρέπει να δοθεί η απάντηση ότι η εξέτασή τους δεν κατέδειξε κανένα στοιχείο δυνάμενο να θίξει το κύρος του εκτελεστικού κανονισμού 2017/1167.
Επί των δικαστικών εξόδων
Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του αιτούντος δικαστηρίου, σε αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.

Για τους λόγους αυτούς, το Δικαστήριο (δέκατο τμήμα) αποφαίνεται:

Η εξέταση των προδικαστικών ερωτημάτων δεν κατέδειξε κανένα στοιχείο δυνάμενο να θίξει το κύρος του εκτελεστικού κανονισμού (ΕΕ) 2017/1167 της Επιτροπής, της 26ης Ιουνίου 2017, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία.

(υπογραφές)
(
*1
)	Γλώσσα διαδικασίας: η αγγλική.